Kalev Kesküla

Kalev Kesküla (22. oktoober 1959 Tallinn – 25. juuni 2010 Tallinn) oli eesti kirjanik, ajakirjanik ning kirjandus- ja veinikriitik.

Elu ja tegevus
1983. aastal lõpetas Kesküla Tartu Riikliku Ülikooli eesti filoloogina. 1983–1995 töötas ta toimetajana Eesti Entsüklopeediakirjastuses. 1991. aastast töötas Kesküla nädalalehes Eesti Ekspress, kus ta oli kultuurilisa Areen pikaajaline toimetaja ja kolumnist.

Kesküla jõudis Eesti kirjandusse koguga "Läbi linnaöö" (1986), mis torkas silma sotsiaalsuse poolest. Ka tema hilisem luule on käsitlenud ühiskondlikke teemasid, kuid Piret Viirese hinnangul on selles süvenenud mahe iroonia. Kesküla kirjutab eelkõige kultuurilistest assotsiatsioonidest küllastunud vabavärssi.

1998. aastal lõi laineid Kesküla irooniline ja avarapilguline kogu "Vabariigi laulud", mis pälvis samal aastal Eesti Kultuurkapitali kirjanduse sihtkapitali aastapreemia luule eest. Viirese iseloomustust mööda on Eesti selles kehastunud tüüpilise Eesti mehena, kes oma puudujääkidele vaatamata armastab oma kodanikke ning hoolitseb nende eest.

Ka 2002. aastal ilmunud luulekogu "Platoni riigis" kandideeris kultuurkapitali luulepreemiale. ""Platoni riigis" on üks põhjuseid, miks kodumaist kirjandust 2002 hakatakse ehk meenutama just luulele kuulunud aastana," kirjutas selle kohta Jan Kaus. Tema kirjelduses "kangastub Kesküla sõnakasutus hiiglasliku asfalteeritud Akropolina, mida püütakse elavdada plastmasskuuskedega ja millel maanduvad roostes lennukid". Samas leidis Kaus, et "Kesküla suursugune iroonia on nauditavalt hambutu".

2008 koostas Kesküla mahuka mälestustekogu Mati Undist "Undi-jutud". Kogumikku kuulub 45 kirjutist, dokumentaallisad ja register.

Kesküla 50. sünnipäevaks 2009. aastal üllitatud proosakogu "Elu sumedusest" tekste nimetas Mihkel Mutt arvustuses "marginaali, novelleti ja kolumni vahepealseteks", iseloomustades neid ka soomepäraste ja luulesarnastena. Kriitik Maire Liivamets pidas Kesküla sama kogumiku põhjal aga "hea ja mugava inimese võrdkujuks", leides neist "võrratut elujaatust ja hingerahu". Liivamets nimetas Kesküla loomingut žanrilt "miniatuurideks ehk proosaluuleks" ning võrdles teda Andrus Kasemaa ja Jaan Kruusvalliga.

Lisaks kirjandustegevusele oli Kesküla Eesti juhtiv veinikirjanik ja -lektor. Tema sulest on ilmunud esimene eesti keeles kirjutatud veinileksikon "Veinijuht" (2004) ja "Kalev Kesküla uus veinijuht" (2007). Kesküla oli Berlin Meederi teose "Vein – aegumatu armastus" kaastoimetaja ning aitas koostada Selveri veiniatlast. Kesküla avaldas regulaarselt veiniarvustusi ajalehes Eesti Ekspress.

Kesküla sõnadele tehtud laul "Suhted" oli muusik Henry Laksi sõnul tema esimene arvestatav lugu. Esimest korda 1979. aastal ette kantud pala kandis lindistas 1989. aastal ka ansambel Seitsmes Meel.

Tunnustus
 1998 Eesti Kultuurkapitali kirjanduse sihtkapitali aastapreemia ("Vabariigi laulud")
 2009 Eesti Kultuurkapitali kirjanduse sihtkapitali aastapreemia („Elu sumedusest”)

Teosed

Raamatud

 "Läbi linnaöö" (luulekogu; kaas ja tiitel A. Tali) Tallinn: Eesti Raamat, 1986
 "Aeg rannal" (luulekogu; kujundanud Indrek Hirv) Tallinn: Eesti Raamat, 1988
 "Eneseirooniline armastaja" (luulekogu; illustreerinud Jüri Palm) Tallinn: Eesti Raamat, 1991
 "Vabariigi laulud" (luulekogu; kujundus ja illustratsioonid Tõnu Kaalep) Tallinn: Tuum, 1998
 "A brief history of Estonian culture" Tallinn: Eesti Instituut, 1999
 "Külma kodumaa: 40 esseed Vabariigi ihust ja hingest 1994-2002" Tallinn: Eesti Ekspressi Kirjastus, 2002
 "Platoni riigis" (luulekogu; kujundanud Tiina Tammetalu) Tallinn: Tuum, 2002
 "Veinijuht" (peatüki "Veini valmistamine" kirjutas Arne Pajula, peatüki "Moldova" kirjutas Andre Peremees) Tallinn: Eesti Ekspressi Kirjastus, 2004
 "Kalev Kesküla uus veinijuht" (koos Arne Pajula ja Andre Peremehega) Tallinn: Eesti Ekspressi Kirjastus, 2007
 "Elu sumedusest" (esseekogu; toimetanud Kajar Pruul; kujundanud Andres Rõhu) Tallinn: Tuum, 2009

Luule

 "Inimese määratlus" kogust "Platoni riigis" (2002), Eesti kultuurilooline veeb
 "Väike luulesaade: Kalev Kesküla" ETV, 1992 (video)
 "Luuleruum" Tekste Kalev Kesküla luulekogust "Vabariigi laulud" loeb Toomas Suuman. Toimetaja Maris Johannes. Vikerraadio Raadioteater, 2001 (audio)

Artiklid

 "Tõelise viinapuu otsinguil" Eesti Ekspress, 13. september 2007
 "Vennad kirjanduses" Eesti Ekspress, 12. veebruar 2009 (arvustus: Rein Raud "Vend" ja Peeter Sauter "Beibi bluu")
 "Läbi Pobeda akna" Looming 4/2009
 "Avameelselt abielust" Vikerkaar 12/2009 (arvustus: Olavi Ruitlane, "Naine")

Arvustused tema loomingu kohta
 Jan Kaus "Kalev Kesküla "Platoni riigis"" Eesti Ekspress, 27. märts 2003
 Fagira D. Morti "Kalev Kesküla, "Kalev Kesküla veinijuht"" Eesti Ekspress, 9. detsember 2004
 Jüri Ehlvest "Luule, see ei tule?" Sirp, 17. juuni 2005 ("Veinijuht")
 Udo Uibo "Pühakud ja patused" Looming 8/2009 ("Undi-jutud. Mälestusi Mati Undist")
 Toomas Vint "Kalev Kesküla "Elu sumedusest" 2009" Toomasvint.com, oktoober 2009
 Mihkel Mutt "Üksildase uitaja mõtisklused" Sirp, 20. november 2009 ("Elu sumedusest")
 Maire Liivamets "Kalev Kesküla. Elu sumedusest" Kirjanduse ja keele ajaveeb, 21. detsember 2009

Viited

Välislingid
 Piret Viires Kalev Kesküla biograafia (inglise keeles) Eesti Kirjanduse Teabekeskuse kodulehel
 Ivar Sild "Pilvre ja Kesküla esitlesid koos oma raamatuid" SL Õhtuleht, 16. detsember 2002
 Helen Eelrand "Henry Laksil 25 täis!" Eesti Päevaleht, 10. aprill 2004
 "Kalev Kesküla paradoks" Eesti Ekspress, 24. jaanuar 2007
 "Selver harib veinisõpru" Postimees, 15. mai 2007 (Kesküla osalusel koostatud "Selveri Veiniatlasest")

Intervjuud Kalev Keskülaga
 Jaak Urmet "Kalev Kesküla ja Barbi Pilvre parandavad esseedega maailma" Eesti Päevaleht, 20. detsember 2002 (koos Barbi Pilvrega)
 Jaak Urmet "Veinijuhi kirjutanud Kalev Kesküla hoiatab ebaausate veinide eest" Eesti Päevaleht, 10. detsember 2004
 Andres Laasik "Kalev Kesküla: kõik, mis Mati Undist kirjas, on tõsi" Eesti Päevaleht, 3. jaanuar 2009

Eesti kirjanduskriitikud
Eesti kirjanikud
Eesti luuletajad
Sündinud 1959
Surnud 2010